சாதியப் பெருமையில் ஊறிப் போய் மதம் கொண்டேறி அலையும் மனிதர்களின் வாழ்வியலைப் பேசும் ஒரு படமாக இது அமைந்திருக்கிறது. இந்தப் படம் சாதியை எதிர்க்கவுமில்லை (நேரடியாக) சாதியை ஆதரிக்கவுமில்லை. மதயானைக்கூட்டம் சாதியைப் பேசுகிறது, ஆனால் இதில் உள்ள சிறப்பம்சம் என்னவெனில், தன் சாதிப் பெருமை பேச இது மற்ற சாதிகளை இழிவுபடுத்தவோ அல்லது எதிர்நிலையில் வேறொரு சாதியையோ எடுத்துப் பேசவில்லை என்பதே. தேவர் சாதியில் பிறந்த மனிதர்களின் மனநிலையை அந்த சாதியச் சூழல் எப்படி கட்டமைத்திருக்கிறது, அதன் விளைவுகள் ஆகியவற்றை ஒரு ஆவணப்படம் போல் படம்பிடித்திருக்கிறார் இயக்குனர் விக்ரம் சுகுமாரன் என்று சொன்னால் அது மிகையில்லை.